Esa päätti yrittää elää 670 euron kuukausibudjetilla. Kuinka kävi?

Esalle jäi minimalistivuodesta säästöön liki 30 000 euroa. Unsplash

Iltalehti kertoi kesäkuussa tamperelaisesta Esasta, joka päätti tehdä ihmiskokeen: voiko Suomessa elää 8000 eurolla vuodessa? Summalla piti kattaa niin asuminen kuin muutkin välttämättömät menot.

Summa on pieni, 670 euroa kuussa. Suomen laissa on määritelty välttämättömien elinkustannusten tasoksi yksin asuvalle 532 euroa kuukautta kohden – ilman asumiskuluja. Esan kuukausisummassa asuntolainan lyhennys ei kuulu menoihin, sillä lainan lyhennyksen hän laskee oman varallisuuden kasvattamiseksi ja siten säästöksi.

Kun vuosi on nyt lopussa, on aika kysyä Omavaraisuushaaste-blogia pitävältä Esalta, kuinka kävi. Tulos: budjetti ylittyi reippaasti, mutta siihen on hyvä syy.

Kesken minimalistivuoden Esa sai erinomaisen työpaikkatarjouksen. Reilun 2500 euron palkka nousi päälle 4000 euron.

Uusi työpaikka sijaitsi kuitenkin Helsingissä. Muuton kulujen takia eläminen alle 8000 eurolla jäi etäiseksi haasteeksi.

Jos joulukuussa ei enää tule yllättäviä menoja, Esan vuoden kulutus on 14800 euroa.

Tässä kohtaa numerot hämäävät.

– Vuosi oli kuitenkin menestys. Ilman asunnon ostosta ja muutosta syntyneitä kuluja olisi menoja syntynyt 8540 euroa, eli 711 euroa kuukaudessa. Ylitys olisi ollut vain lievä, Esa kertoo.

– Kahden muuttokuukauden kulut olivat lähes yhtä suuret kuin kulut koko muuna vuonna yhteensä. Tämän oppiminen kannusti entistä enemmän varapuskurin pitämiseen tilillä, koska ilman säästöjäni en olisi pystynyt niin lyhyellä varoitusajalla ostamaan uutta asuntoa ja ottamaan uutta työtä vastaan uudelta paikkakunnalta.

Jatkossakin säästeliäästi

Esa aikoo jatkossa elää säästeliäästi, mutta ankarat minimalistivuodet saavat jäädä tältä erää tähän.

– En usko, että aivan yhtä tiukalla budjetilla haluaisin enää elää kokonaista vuotta, mutta yksittäisiä kuukausia kyllä, mikäli näyttäisi siltä, että alkaisin taas tuhlaamaan rahaa turhuuksiin.

Vuoden aikana Esa on kaivannut kahta asiaa, matkailua ja mainoksetonta musiikkipalvelua Spotify Premiumia. Kulunut vuosi oli ensimmäinen pitkään aikaan, kun Esa ei käynyt ulkomailla.

– Siitä oli aidosti vaikeaa luopua.

Spotifyn kanssa Esa antoi lopulta periksi, ja otti palvelun takaisin käyttöön.

Muuten kulutuksen karsiminen raa’asti minimiin ei Esaa hirveästi rassannut. Ennen kaikkea vuosi oli opettavainen. Esa teki ruokakorivertailuja, mutta oppi myös itsestään.

– Opin enemmän siitä, mitä itse koen elämässäni tärkeänä. Suurinta osaa asioista, joista luovuin, en osannut edes kaivata, mutta esimerkiksi Spotify Premiumista luovuttuani huomasin heti, että elämänlaatuni laski. Se on minulle aitoa arjen luksusta.

Säästöä on tullut esimerkiksi ruoasta. Aamupalaksi hän syö yleensä kauraleipää, mandariinin sekä D-vitamiinin. Lounaaksi mitä ikinä työpaikkaruokalassa on tarjolla. Kotona hän ei koskaan syö eineksiä, vaan kokkaa edullista ja yksinkertaista ruokaa kuten perunaa ja jauhelihakastiketta tai makaronia ja Härkistä.

– Tämä on ehkä se suurin juttu. Kun tekee itse ruuan aina, pystyy helposti säästämään satoja euroja joka kuukausi verrattuna ravintola ja einesruokiin.

Yksi asia, josta Esa vuoden aikana luopui, oli kosteat ravintolaillat.

– Pidän klubeilla ja festareilla käymisestä, joten niistä luopuminen harmitti hieman. Mutta toisella puolella vaakaa on niin raha kuin terveyskin, joten niistä luopuminen oli varmaan oikeasti vain hyvä juttu. Muutaman kerran kyllä myönnän kyykänneeni Alkossa viinihyllyillä kotihengailua varten.

Läheiset eivät olleet pihistelyvuodesta moksiskaan.

– Kukaan ei ole juuri edes huomannut eroa. Syynä tähän on ehkä se, että kun viettää aikaa ystävien kanssa, ei siihen rahaa tarvita. Suurin osa meistä polttaakin rahaa lähinnä omiin kiinnostuksenkohteisiimme. Best things in life are free – allekirjoitan tämän täysin.

Suuret säästöt

Säästöpuolella minimalistivuosi oli huikea menestys. Esalle jäi 29 109 euroa säästöön. Se on suuri summa, vaikka Esa puolivälissä vuotta tekikin ison palkkaloikkauksen. Summa sisältää asuntolainojen ja opintolainan takaisinmaksun, sijoitukset osakkeisiin sekä pankkitilille kertyneet varat. Osakkeisiin Esa sijoitti tänä vuonna yli 15 000 euroa.

– Palkan nousu kompensoi muuton aiheuttamia kertakustannuksia. Olisin saanut suunnilleen saman verran säästöön ilman muuttoa ja uutta työpaikkaa, Esa laskee.

Rahaa hän säästää ollakseen jonain päivänä taloudellisesti riippumaton. Sillä Esa tarkoittaa palkkatöistä luopumista, jotta ”vuorokauden 24 tuntia ovat aidosti omassa käytössä”. Ajatuksena on, että elinkustannukset voisi kattaa omaisuudesta tuleville tuloilla.

Tosin uuden työn myötä Esa on huomannut viihtyvänsä töissä enemmän kuin hyvin. Hän työskentelee finanssialalla IT-tehtävissä.

– Uskoisin, että minulle ihan aitoon taloudelliseen riippumattomuuteen riittää noin 3000 euron passiiviset tulot verojen jälkeen. Sijoituksista, ja Suomen verotuksen kehityksestä riippuen tähän riittänee noin miljoonan euron sijoitusvarallisuus. Haluan, että taloudellisesti riippumattomana minun ei tarvitse kuluttaa sekuntiakaan ajatuksistani rahaan.

Esa suosittelee minimalistivuotta tai edes kuukautta myös muille.

– Uskon, että jokainen meistä huomaa kuluttavansa rahaa asioihin, jotka eivät oikeasti nosta omaa elämänlaatua laisinkaan – jotkut turhat asiat saattavat jopa laskea elämänlaatuamme!

LUE MYÖS Esan vinkit taloudellisesta riippumattomuudesta haaveileville – Mieti, mitä taloudellinen riippumattomuus tarkoittaa sinulle. Sanaa käytetään nykyään liikaa ja väärässä tarkoituksessa. Nykyään jokainen voi julistautua ”firettäjäksi” ja se voi tarkoittaakin oikeastaan mitä vain ihmisestä riippuen. – Kun on löytänyt selityksen omalle taloudelliselle riippumattomuudellesi, laske siihen tarvittava euromäärä. Minulle se tarkoittaa passiivista tuloa tasolla, jossa minun ei tarvitse tehdä töitä rahan takia - jollekin muulle se voi tarkoittaa esimerkiksi tiettyä kiinteää euromäärää, joka mahdollistaa 3-päiväisen työviikon. – Lasken taloudellisen riippumattomuustasoni siten, että varallisuuteni pystyy tuottamaan tilanteessa kuin tilanteessa vähintään 3,6% passiivista tuloa (verojen jälkeen), mistä saadaan miljoonan euron sijoitusvarallisuudella 3000 euron kuukausitulot. Kouluttaudu, itsensä kehittäminen on parasta mitä voit tehdä itsesi ja taloudellisen tilanteesi eteen. Tämän jälkeen onkin helppo seurata mottoa, jota itse noudatan. Tienaa enemmän. Kuluta vähemmän ja ennen kaikkea - sijoita yksinkertaisesti ja säännöllisesti.